Maia Texo d'Asburgo
Maia Texo (ted. Maria Theresia) d'Asburgo imperatrixe (Vienna 1717 - 1780).
Figgia de l'imperatô Carlo VI e da prinçipessa Elizabetta Cristiña de Brunswick-Wolfenbüttel, segondogennita e primma de figge femmine, a vègne erede a-o trono in virtù da Pramattega Sançion do 1713. O 12 fre. 1736 a se maiò (inandiando a dinastia di Asburgo-Loeña) o ducca Françesco Stéva de Loeña insemme a-o quæ a se stabilì (zen. 1739) a Firençe, dove a l'arestò solo che pochi meixi, scin a-a morte do poæ avvegnua a l'improvista into 1740.
A poco ciu de un meize da-a so asceiza in sce-o trono, Federigo II de Pruscia o l'invaze improvvisamente a Silexia co l'evidente intento d'annette quello ducato a-o dominnio di Hohenzollern. Maia Texo, impreparâ a l'aggrescion, a no poette opoñe un efficaxe rescistença, e de tâ circostança credettan de poei approfittâ sorvetutto a França e a Spagna, dexidioze d'ingrandise in sce-o Ren e in Italia, e a Bavea, ch'a l'aspiava a estende a so sovranitæ in sce-i possedimenti asburghichi de l'Aostria, di quæ l'elettô Carlo Alberto o ritegniva êse o legittimo erede pe avei sposao Maia Amalia, figgia de l'imperatô Gioxeppe I. Ebbe coscì inandio a coscì díta guæra de sucescion aostriaca. De fronte a-a menaçça di Franco-Bavaixi, ch'aveivan invaso a Bassa Aostria e occupao Praga, l'impiaixe a concluze un armistiçio con Federigo (9 ott. 1741), e, doppo avei fæto appello a-a fedeltæ di magnati ungaixi, a se vózette contra i invasoî, che fun contrattaccæ e contegnui.
A paxe de Breslavia (1741) ghe costò a cescion da Silexia a Federigo, ma in compenso lê a poe' riconquistâ e tære occupæ da-i Franco-Bavaixi, penetrâ inta Germannia meridionâ e menaççâ a mæxima sovranitæ da França in sce l'Arsaççia.
I succesci de Maia Texo provocon un âtro intervento de Federigo, ch'o temeiva de dovei torna renonçiâ a-a Silexia, o possesso da quæ ghe fu riconfermao co-a paxe de Dresda (Dênâ 1745). Into frattempo l'elettô Carlo Alberto o l'ea morto, e o so successô, Mascimilian III Gioxeppe, co-a paxe de Füssen o l'aveiva renonçiao a ogni drito de succescion in Aostria, e Françesco Stéva de Loeña o l'ea stæto eletto e incoonao imperatô (ott. 1745). Da grande coaliçion do 1741 gh' arestò de fronte solo che a França e a Spagna: a guæra a se protrasse scin a-o 1748, quande co-a paxe d'Aquisgraña l'imperatrixe, pù costreita a de nœuve renonçie teritoriæ (Parma, Piaxença e Guastalla fun cedue a don Feipo, figgio de Feipo V de Spagna), a l'ebbe infin riconosciui i so diritti ereditai da tutti i antagonisti.
A consciença de dovei procede a una profonda modifica da struttua existente inti so stati pe rafforçâli politicamente, onde poei tende, con de prospettive de successo, into proscimo futúo a-a riconquista da Silexia, a convinse Maia Texo a l'attuaçion de una serie de riforme. L'amministraçion interna, mediante a fuxon de cançelaie de corte boemma e aostriaca, a fu centralizzâ; da conduta di affæ esteri fu incaregao a cançelaia de stato; fu començao un programma de risanamento finançiaio; fu costituio un eserçito permanente. A-o ricupero da Silexia e a-a riaffermaçion do predominio asburghico in Germania fu subordinao pægiamente a conduta da politica estera. A tradiçionâ alliança co l'Inghiltæra e co-e potençe marittime a fu abbandonâ co-o notto "imbósamento di alliançe" do 1756, ch'o poze termine a-o secolâ contrasto tra i Borboin e i Asburghi.
A guæra settennâ ch'a ne seguì, a-a quæ parteçipò, a scianco de Maia Texo, a zariña Elizabetta ascì, a no portò a-o risurtao spiao: a Sciléxa a l'arestò a Federigo II (paxe de Hubertusburg, 15 fre. 1763), e o dualismo tedesco o no fu eliminao, ma stabilizzao pe êse risolto çent'anni doppo a vantaggio da Pruscia.
A deluxon subia a no l'infranse o spiito d'iniçiativa de l'imperatrixe: questa a promosse de nœuve riforme d'accordio co-o figgio Gioxeppe II, eletto into 1764 re Roman-germanego, e divegnúo impiao doppo a morte do maio de Maia Texo (1765). A politica estera de Gioxeppe II no sempre a l'incontrò a so aprovaçion: l'imperatrixe a fu contraia a-a primma spartiçion da Polonia (1772), a l'inteiza co-a Ruscia do 1775 a-i danni da Turchia, pe mezo da quæ l'Aostria a l'ótegne a Bucovina, e infin a-o tentativo de annescion da Bavea, che into 1778 o provocò un nœuvo conflíto co-a Pruscia.
Assæ fortunâ fu inta so politica dinastega: co-i ligammi matrimoniæ contræti da-i so nomioxi (16) figgi a seppe estende l'influença aostriaca in Italia (Maia Amalia a divègne duchessa de Parma sposando Ferdinando, figgio de don Feipo; Maia Caroliña a fu regiña de Nappoli a prœuvo a-e so noççe con Ferdinando IV; Ferdinando o sposò Maia Biatrixe Vittoia d'Este, erede do ducato de Modena) e a çercò de garantî di amigheive relaçioin co-a França e a Spagna (Maia Tonieta a sposò o drafin, da pœu Luigi XVI; Liopordo, da primma granducca e da pœu imperatô, Maia Luisa, figgia de Carlo III re de Spagna).
Maia Texo, specie inti urtimi anni, a se dedicò a l'attuaçion de quello "stato de benêse" ch'o l'ea un di ideæ de l'eppoca. Fra e iniçiative da lê patroçinæ gh'è i studdi pe una nœuva legislaçion (Codex Theresianus; Constitutio criminalis Theresiana) e l'istituçion de scœue popolæ.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn